Document ID: 31995D0308

31995D0308
L 186/42
SLUŽBENI LIST EUROPSKE UNIJE
24.07.1995.
ODLUKA VIJEĆA
od 24. srpnja 1995.
o sklapanju, u ime Zajednice, Konvencije o zaštiti i uporabi prekograničnih vodotoka i međunarodnih jezera
(95/308/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 130.s stavak 1., u vezi s prvom rečenicom njegovog stavka 2. i prvim podstavkom članka 228. stavka 3.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da je Komisija sudjelovala u ime Zajednice u pregovorima i ad hoc radnoj skupini za pripremu Konvencije o zaštiti i uporabi prekograničnih vodotoka i međunarodnih jezera;
budući da je u ime Zajednice Konvencija potpisana u Helsinkiju 18. ožujka 1992.;
budući da je glavna svrha Konvencije uspostava okvira za bilateralnu ili multilateralnu suradnju na sprečavanju i nadzoru onečišćavanja prekograničnih vodotoka i osiguranju razumnog korištenja vodnih bogatstava u državama članicama Gospodarskog povjerenstva Ujedinjenih naroda za Europu;
budući da je Zajednica usvojila mjere u području na koje se odnosi Konvencija; budući da je odgovornost Zajednice preuzeti međunarodne obveze u takvim pitanjima;
budući da politika Zajednice u području okoliša pridonosi ostvarivanju ciljeva očuvanja, zaštite i unapređivanja kakvoće okoliša, zaštite ljudskoga zdravlja te razboritog i razumnog korištenja prirodnih bogatstava s ciljem održivog razvoja;
budući da u cjelini politika Zajednice u području okoliša ima za cilj jačanje međunarodne suradnje radi postizanja visoke razine zaštite; budući da se ona temelji na načelu opreznosti i načelima poduzimanja preventivnih mjera, te na tome da štetu nanesenu okolišu treba prioritetno rješavati na izvoru i da onečišćivač plaća;
budući da u okviru svoje nadležnosti Zajednica i države članice surađuju s njihovim državama i nadležnim međunarodnim organizacijama;
budući da će sklapanje Konvencije od strane Zajednice pomoći ostvarivanju ciljeva određenih člankom 130.r Ugovora,
ODLUČILO JE:
Članak 1.
Ovime se u ime Europske zajednice odobrava Konvencija o zaštiti i uporabi prekograničnih vodotoka i međunarodnih jezera.
Tekst Konvencije nalazi se u Prilogu I.
Članak 2.
Ovime se ovlašćuje predsjednik Vijeća da odredi osobu ili osobe koje će biti ovlaštene položiti instrument odobrenja kod Glavnog tajništva Ujedinjenih naroda u skladu s člankom 25. Konvencije.
Dotična osoba ili osobe istodobno polažu i izjavu o nadležnosti iz Priloga II.
Sastavljeno u Bruxellesu 24. srpnja 1995.

Labels: 5
20